钦定古今图书集成/明伦汇编/官常典/第726卷 > 徐梅龟〈子尚古〉
## 钦定古今图书集成/明伦汇编/官常典/第726卷 > 徐梅龟〈子尚古〉

按《严州府志》：“梅龟，字臞叟，寿昌人。警敏刚介，不事阿
徇。登进士第，授安丰军霍丘县尉。端平三年，蒙古兵
犯境，梅龟亲率土人王镕等扎寨安阳诸山，邻境亦
赖以安。嘉熙元年，蒙古兵又至，梅龟身先士卒，战胜，
俘获甚众。次年春，蒙古大举入寇，梅龟与战不利，顾
谓其子尚古曰：‘彼众我寡，我知之矣。委质为臣，有死
无二，汝其行乎’！”尚古曰：“大人既能死忠，尚古岂不能
死孝。”乃转战益力，至黄家渡，皆遇害。淮西制置使以
闻，理宗震悼，赠宣教郎、知霍丘县事，官其一子汲古
进武校尉，尚古赠承信郎，亦官其一子肃进义校尉。
梅龟夙以文名，举笔立就，尝著《春秋指掌图》若干卷，
行于世。